**Vyhlásenie predkladateľa**

Návrh nariadenia vlády Slovenskej republiky z ...... 2022, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov sa predkladá s rozporom s Asociáciou zamestnávateľských zväzov a združení („AZZZ“).

AZZZ žiada doplniť nariadenie vlády o zaradenie Nemocnice arm. generála L. Svobodu Svidník, a. s. do urgentu 1. typu a Nemocnice s poliklinikou Štefana Kukuru Michalovce, a. s. do urgentu 2. typu. „ 2. V prílohe č. 8 sa tabuľka A dopĺňa tridsiatym tretím bodom, ktorý znie: „33. Svidník Nemocnica arm. generála L. Svobodu Svidník, a. s. 1.“ 3. V prílohe č. 8 sa tabuľka B dopĺňa trinástym riadkom, ktorý znie: „13. Michalovce Nemocnica s poliklinikou Štefana Kukuru Michalovce, a. s. 2.““. odôvodnenie: Navrhujeme Nemocnicu arm. generála L. Svobodu Svidník, a. s. zaradiť do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu. Zmyslom navrhovanej právnej úpravy je vykonať také nevyhnutné zmeny v ústavnej zdravotnej starostlivosti, ktoré zlepšia najmä kvalitu a efektivitu poskytovanej zdravotnej starostlivosti. Základným predpokladom je zabezpečenie dostupnosti zdravotnej starostlivosti prostredníctvom verejnej minimálnej siete poskytovateľov, ktorá je nastavená tak, aby reflektovala skutočné potreby obyvateľstva. Podľa navrhovanej právnej úpravy je sieť poskytovateľov nastavená tak, aby sa najmenej 90 % občanov na celom území Slovenskej republiky v prípade potreby neodkladnej zdravotnej starostlivosti dostalo najneskôr do 30 minút do takého ústavného zdravotníckeho zariadenia, kde im bude poskytnutá zodpovedajúca urgentná zdravotná starostlivosť. Nemocnica arm. generála L. Svobodu Svidník, a. s. je nemocnicou pre 2 a pol okresu (SK, SP a časť ML) a pre cca 58 000 obyvateľov. Ide o hlavný ťah na PL, podľa rôznych údajov prejde úzkymi cestami cca 5000-6000 kamiónov denne, z PL strany sa v krátkej dobe dobuduje Via Carpathia až ku hraniciam cez hraničný prechod Vyšný Komárnik - na SK, takže je predpoklad, že sa objem nákladnej prepravy ešte zvýši (dostavba R4 Svidník - Prešov z našej strany v nedohľadne). Nemocnica arm. generála L. Svobodu Svidník, a. s. poskytuje fakticky rovnaké služby ako okolité nemocnice (samozrejme, okrem gynekologicko-pôrodníckych) v režime 24/7, ale iba formou ÚPS – počty ošetrení, prívozov RZP/RLP, operácií len v rámci ÚPS (teda v čase od 15:30 do 7:00 počas pracovného týždňa a v dňoch pracovného voľna za rok 2022). Samozrejme, v rámci urgentného príjmu by ošetrení bolo viac (aj počas pracovnej doby). Ošetrení pacienti na UPS v odbore neurológia v počte 758, chirurgia v počte 3 884, pediatria v počte 559, interná v počte 2 573, spolu 7 774 ročne, z toho RZP privezení 1 799, z toho RLP privezení 689, z toho prijatí 2 088 a počet operácii 66 v UPS. Časová dostupnosť jednotlivých okresov SK, SP, SN je pravdepodobne najhoršia v SR. Fakticky celý okres SP nemá dostupnú nemocnicu II. úrovne kategorizácie do 45 minút s poukazom na § 8 zákona č. 540/2021 Z. z., pričom podľa zákona je „prípustné“ 1,5% populácie s dlhším dojazdom. Na základe vyššie uvedeného navrhujeme, aby na základe veľkosti prislúchajúcej populačnej skupiny (spádu), geografickej polohy, regionálnej spolupráce s inými zariadeniami a kvality cestnej siete, bola Nemocnica arm. generála L. Svobodu Svidník, a. s. zaradená do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu. Navrhujeme Nemocnicu s poliklinikou Štefana Kukuru Michalovce, a.s. zaradiť do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu. Zmyslom navrhovanej právnej úpravy je vykonať také nevyhnutné zmeny v ústavnej zdravotnej starostlivosti, ktoré zlepšia najmä kvalitu a efektivitu poskytovanej zdravotnej starostlivosti. Základným predpokladom je zabezpečenie dostupnosti zdravotnej starostlivosti prostredníctvom verejnej minimálnej siete poskytovateľov, ktorá je nastavená tak, aby reflektovala skutočné potreby obyvateľstva. Podľa navrhovanej právnej úpravy je sieť poskytovateľov nastavená tak, aby sa najmenej 90 % občanov na celom území Slovenskej republiky v prípade potreby neodkladnej zdravotnej starostlivosti dostalo najneskôr do 30 minút do takého ústavného zdravotníckeho zariadenia, kde im bude poskytnutá zodpovedajúca urgentná zdravotná starostlivosť. Sme toho názoru, že prekvalifikovaním zaradenia Nemocnice s poliklinikou Štefana Kukuru Michalovce, a.s. v pevnej sieti z poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu na poskytovateľa ústavnej zdravotnej starostlivosti, ktorý poskytuje ústavnú pohotovostnú službu na urgentnom príjme 2. typu výrazne zníži počet odvrátiteľných úmrtí v regióne. Zmyslom návrhu a navrhovanej právnej úpravy je vykonať také nevyhnutné zmeny v ústavnej zdravotnej starostlivosti, ktoré zlepšia najmä kvalitu a efektivitu poskytovanej zdravotnej starostlivosti. Základným predpokladom je zabezpečenie dostupnosti zdravotnej starostlivosti prostredníctvom verejnej minimálnej siete poskytovateľov, ktorá je nastavená tak, aby reflektovala skutočné potreby obyvateľstva. Podľa prílohy č. 8 nariadenia vlády SR zabezpečuje zdravotnú starostlivosť na urgentnom príjme 2. typu 12 poskytovateľov zdravotnej starostlivosti (ďalej len „PZS“), pričom 3 z nich zabezpečujú starostlivosť pre deti a dorast. Na východnom Slovensku túto starostlivosť (UP2) v súčasnosti zabezpečujú zariadenia v Poprade a Košiciach. Z pohľadu geografickej dostupnosti Nemocnica s poliklinikou Štefana Kukuru Michalovce, a.s. (ďalej len „NsP“) zabezpečuje urgentnú zdravotnú starostlivosť pre približne 400 tisíc ľudí. Takmer 350 tisíc z týchto ľudí má urgentnú starostlivosť v Michalovciach zabezpečenú do 60 minút, približne 16 tisíc nemá túto starostlivosť zabezpečenú ani do 70 minút. Základným predpokladom kvalitnej urgentnej zdravotnej starostlivosti je včasné prijatie pacienta do zariadenia a promptné stanovenie jeho anamnézy. Štandardne sa za takúto hranicu považuje dostupnosť do 60 minút. Už počas vzniku projektu optimalizácie siete nemocníc bola táto hranica odborníkmi považovaná za optimálnu. V súčasnosti je v dojazdovom spáde NsP minimálne 229 obcí, ktoré nemajú prístup k urgentnej starostlivosti 2. typu do 60 minút k akémukoľvek inému zariadeniu poskytujúcemu túto službu. Je potrebné spomenúť, že v prípade zimných mesiacov dochádza k významnému predĺženiu dojazdových časov a veľkosť populácie, ktorá nie je pokrytá, výrazne narastá. Zabezpečenie urgentného príjmu 2. typu v NsP vytvorí optimálne podmienky pre spoluprácu a sieťovanie pri prevozoch v rámci okolitých zdravotníckych zariadení ako je Kráľovský Chlmec, Trebišov, Vranov nad Topľou, Sobrance a Snina. V spolupráci s operačným strediskom, berúc do úvahy aktuálnu kvalitu cestných komunikácii, je možné nastaviť jasné pravidlá primárnych a sekundárnych prevozov, ktoré zabezpečia, že sa pacient dostane k potrebnej starostlivosti oveľa rýchlejšie, čo môže mať v mnohých prípadoch priamu väzbu na výšku a počet celkových úmrtí v regióne. Na základe vyššie uvedeného navrhujeme, aby na základe veľkosti prislúchajúcej populačnej skupiny (spádu), geografickej polohy, regionálnej spolupráce s inými zariadeniami a kvality cestnej siete, bola NsP zaradená do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu. Uvádzame, že Nemocnica s poliklinikou Štefana Kukuru Michalovce, a.s. bola zaradená aj do prvej vlny ústavných poskytovateľov zdravotnej starostlivosti v súvislosti s pandémiou COVID 19 vzhľadom na disponovanie infektologickým pracoviskom. Ďalej uvádzame, že Nemocnica s poliklinikou Štefana Kukuru Michalovce, a.s. v už súčasnosti poskytuje nadregionálnu zdravotnú starostlivosť (vrátane neodkladných a plánovaných operačných výkonov) v týchto odbornostiach: traumatológia, ortopédia, onkochirurgia, onkogynekológia, spondylochirurgia, urológia, pediatrická urológia, pneumológia, klinická a radiačná onkológia, intervenčná angiológia.

Ministerstvo zdravotníctva Slovenskej republiky citlivo vníma obavy z výpadku poskytovania neodkladnej zdravotnej starostlivosti v danom regióne. Vytvorenie urgentného príjmu 1. typu nem. Svidník a zaradenie nem. Michalovce do siete poskytovateľov urgentného príjmu 2, typu nemôže byť vnímané iba ako poskytovanie starostlivosti priamo na týchto urgentných príjmoch. Rovnako, ak nie ešte viac dôležitou je poskytovanie následnej zdravotnej starostlivosti. Táto je závislá od kategorizácie ústavných zdravotníckych zariadení. Bude sa odvíjať od doplnkových programov o ktoré nemocnica požiada a budú jej schválené v rámci kategorizácie nemocníc. Doplnkové programy budú známe nie skôr, ako až na konci marca 2023. Keďže je ale potrebné zriadiť UP 1. typu v Malackách čo najskôr a celý región nemá zabezpečený tento typ zdravotnej starostlivosti (vo Vami navrhovanej oblasti je na rozdiel od oblasti Záhoria UP 1. typu Bardejov a v nemocnici Michalovce je UP 1. typu), nemôžeme čakať na schválenie týchto doplnkových programov a následný legislatívny proces. MZ SR sa samozrejme tejto požiadavke po zverejnení doplnkových programov bude venovať a je možné riešiť ju samostatným legislatívnym procesom. Rozporové konanie sa uskutočnilo dňa 2. marca 2023, rozpor trvá.